Tenna-iyi-d imeslayen-agi, ifassen-is terra-ten ɣef uqerru-iw yeknan, lukan ad iyiysextiren di dqiqa-nni ur ttextiriɣ ara tiԑeṣṣabin n yigelliden ɣef tfettusin-nni tilewwɣanin i yeggan am leḥrir mi akken tella tetturar deg ucebbub-iw, syen rriɣ-as: Imdanen ur ttamnen ara s teḥkayt-nneɣ acku ur ẓrin ara d akken tayri d tajeǧǧigt tuwḥidt i yettimɣuren mebla lemɛawna n tsemhuyin :Tagrest, Tafsut, Anebdu, Lexrif . Maca d Nisan ԑni iɣ-ijemԑen i tikkelt tamezwarut? D tagi i d saɛa-nni i aɣ-isbedden deg uɣris seg uɣrisen n tudert neɣ d Rebbi i ijemɛen imman-neɣ uqbel ad d-nlal? Tudert n umdan a Salma ur tbeddu ara di lwalda am akken ur tkeffu ara sdat n tenṭelt. Tallunt-agi tahrawant i yeččuren d tafat n waggur d yimṭiwjen ad dnaf deg-s imman ttemԑawanen ttemsefhamen ttemyeḥmalen.